Nemakščių senosios žydų kapinės

Nemakščių senosios žydų kapinės –  neveikiančios kapinės, esančios Raseinių rajono savivaldybėje, Nemakščių miestelio pakraštyje prie kelio  (nuo Viduklės pusės).Nemakščių senosios žydų kapinių vieta. wikimapia.org Jos yra regioninės reikšmės memorialinis paminklas, 1993 m. įrašytos į Kultūros vertybių registrą. 
miniatiūra|240px|left|Kapinės pažymėtos rodykle

 Nemakščių žydai 

Vietinė žydų bendruomenė buvo turtingiausia iš aplinkinių miestelių, kuriuose gyveno daug žydų. Tarp Raseinių apskrities miestų ir valsčių centrų Nemakščiai 1940 m. buvo vienintelė gyvenvietė, kurioje daugumą gyventojų sudarė žydai (apie 650 žmonių). Daugiau žydų gyveno tik Raseinių, Jurbarko ir Kelmės miestuose.Stanislovas Buchaveckas. Holokaustas Raseinių apskrityje. Nemakščių valsčiaus žydų žūtis. genocid.lt  Prasidėjus II pasauliniam karui, Nemakščių valsčiaus žydus vyrus naciai įkalino įkurtame gete prie Viduklės geležinkelio stoties. Jie ten buvo sušaudyti kartu su Viduklės valsčiaus žydais. Nemakščiuose įrengtas getas buvo aptvertas spygliuota tvora, saugomas vokiečių ir lietuvių. Jis veikė iki 1941 m. rugpjūčio 22 d., kai ten kalintos moterys su vaikais buvo sušaudytos Legotiškės kaime.

 Palaidojimai 

Kapinėse palaidoti Nemakščių miestelio žydų tautybės gyventojų palaikai. Teritorijoje padrikai išsidėstę įvairūs mažosios  kraštovaizdžio architektūros statiniai ir vaizduojamojo meno formos – lauko akmens, betoniniai antkapiniai paminklai su įrašais hebrajų rašmenimis. Yra išlikę virš 30 antkapinių paminklų, tarp kurių daug nugriuvusių ar susmegusių į žemę antkapinių paminklų. Valstybės saugoma teritorija užima 11 870 m², kapinės aptvertos, pažymėtos informacine rodykle.

 Šaltiniai 

Kategorija:Nemakščiai
Kategorija:Žydų kapinės Lietuvoje
Kategorija:Raseinių rajono kapinės